b'\n_START_ARTICLE_\nDream Theater\n_START_SECTION_\n1985: Begyndelsen\n_START_PARAGRAPH_\nDream Theater blev dannet i september 1985 da guitarist John Petrucci og bassist John Myung besluttede sig for at danne et band i deres fritid, mens de sammen studerede ved Berklee College of Music i Boston. De st\xc3\xb8dte p\xc3\xa5 trommeslageren Mike Portnoy i et af Berklee\'s \xc3\xb8velokaler, og tilb\xc3\xb8d ham at komme med i bandet. De begyndte at spille Iron Maiden og Rush coversange i \xc3\xb8velokalerne i Berklee. Trioen besluttede sig derefter for at finde nogle til at udfylde de tilbagev\xc3\xa6rende positioner i bandet, og Petrucci bad sin high school bandkammerat Kevin Moore om at spille keyboard. Denne accepterede, og da endnu en gammel ven, Chris Collins, blev bedt om at v\xc3\xa6re deres forsanger efter de havde h\xc3\xb8rt ham synge en coverversion af "Queen of the Reich" af Queensr\xc3\xbfche, var bandet fuldtalligt._NEWLINE_Kvintetten besluttede sig for at tage navnet Majesty. If\xc3\xb8lge The Score So Far\xe2\x80\xa6 dokumentaren ventede drengene i k\xc3\xb8en for at f\xc3\xa5 billetter til en Rush-koncert i Berklee Performance Center mens de lyttede til Rush p\xc3\xa5 en boombox. Portnoy bem\xc3\xa6rkede at slutningen p\xc3\xa5 sangen "Bastille Day" l\xc3\xb8d "majest\xc3\xa6tisk". Det var der de besluttede sig for at "Majesty" var et godt bandnavn, og det satte sig fast.\n_START_SECTION_\n1989-1993: "When Dream And Day Unites" og "Images And Words"\n_START_PARAGRAPH_\nBandet fyrede dog Collins efter noget tid. Han blev erstattet af Charli Dominicci. De fik en pladekontrakt med Mechanic Records som de udgav When Dream and Day Unites p\xc3\xa5, men de var utilfredse med pladekontrakten. De fyrede Dominicci, pga. personlige og kreative uoverenstemmelser, og hyrede canadieren James LaBrie, der siden da har v\xc3\xa6ret hos dem. De blev signet af det st\xc3\xb8rre selskab Atco Records. I den mellemliggende tid mellem de to pladeselskaber skrev de det meste af, hvad der blev til deres n\xc3\xa6ste plade plus den senere popul\xc3\xa6re 23 minutter lange sang "A Change of Seasons" og en r\xc3\xa6kke ikke udgivede sange. De begyndte at indspille den ny plade Images and Words i slutningen af 1991 i BearTracks Studios, der blev udgivet den 7. juli 1992. Dette var den f\xc3\xb8rste af flere plade, der blev indspillet i det studie. Umiddelbart efter, at pladen udkom i 1992, begyndte de p\xc3\xa5 deres f\xc3\xb8rste amerikanske turn\xc3\xa9. Ud over al forventning blev sangen "Pull Me Under" fra pladen spillet i radioen, og bandet lavede deres f\xc3\xb8rste musikvideo til sangen, der ogs\xc3\xa5 blev den billigste af deres videoer, hvilket man se af kvaliteten. Videoen fik meget spille tid p\xc3\xa5 MTV, og sangen blev til deres st\xc3\xb8rste kommercielle hit og f\xc3\xb8rte til turn\xc3\xa9er i b\xc3\xa5de Europa og Japan. Den 23. april optog de livealbummet Live at the Marquee i London. Det blev den f\xc3\xb8rste af en r\xc3\xa6kke liveoptagelser, som de udgav. Images and Words gav to andre videoer, "Take The Time", der fik noget spille tid og "Another Day", der ikke fik nogen spilletid.\n_START_SECTION_\n1994: "Awake"\n_START_PARAGRAPH_\nEfter turn\xc3\xa9erne begyndte bandet at skrive musik til deres n\xc3\xa6ste plade Awake, der blev udgivet den 4. oktober 1994. Den blev indspillet i Los Angeles i studiet One on One, hvor Metallica indspillede The Black Album. Under indspillingen meddelte Kevin Moore, at han ville forlade bandet efter de havde udgivet albummet. Pladen var tungere i lyden i mods\xc3\xa6tning til Images and Words, der var mere melodisk. Den blev ikke en liges\xc3\xa5 stor succes som forg\xc3\xa6ngeren, blandt andet p\xc3\xa5 grund af grungegenrens kommercielle succes. Bandet begyndte efter udgivelsen at s\xc3\xb8ge efter en ny keyboardspiller. I f\xc3\xb8rste omgang valgte de Jordan Rudess, da hans tekniske kunnen forbl\xc3\xb8ffede dem under auditionen. Han valgte dog at takke nej, da han fik et bedre tilbud fra Dixie Dreggs. Han spillede dog en enkelt koncert i Concrete Foundations Forum Burbank i Californien med dem. I stedet hyrede de Derek Sherinian, der i starten var ansat som session musiker, men han blev dog hurtigt et fast medlem af bandet.\n_START_SECTION_\n1995-1997: "A Change of Seasons"\n_START_PARAGRAPH_\nUnder Awake-turn\xc3\xa9en lavede bandet en r\xc3\xa6kke specielle koncerter. I Holland lavede de et unplugged gig, som man kan finde som bootleg. P\xc3\xa5 grund den specielle stemning under koncerten besluttede bandet at lave nogle flere koncerter af den type i USA. I London spillede de en koncert udelukkende med covernumre. Flere kendte musikere fra andre bands optr\xc3\xa5dte med dem. Denne koncert blev optaget og udgivet p\xc3\xa5 EP\'en A Change of Seasons. Efter turn\xc3\xa9en gik de i i gang med at skrive materiale til et nyt album, men p\xc3\xa5 grund af den manglende kommercielle succes var pladeselskabet i tvivl om, det kunne betale sig at forts\xc3\xa6tte samarbejdet. Af den grund gik, der en lang periode, hvor de ikke brugte tiden til andet end at skrive nyt materiale. De endte med at have materiale nok til et dobbelt album. Blandt materialet var den 20 minutter lange sang "Metropolis pt. 2 Scene From a Memory", der var en opf\xc3\xb8lger til sangen "Metropolis pt. 1" fra Images and Words. Efter Bandet havde lavet nogle mindre koncerter i New York, hvor folk fra deres pladeselskab var til stede, fik de overtalt plade selskabet til at lave endnu et album. De gik dog ikke med til at lave et dobbeltalbum.\n_START_SECTION_\n1997-1998: "Falling into Infinity"\n_START_PARAGRAPH_\nBandet begyndte p\xc3\xa5 indspilningen af albummet Falling into Infinity, der blev st\xc3\xa6rk pr\xc3\xa6get af, at pladeselskabet \xc3\xb8nskede en mere kommerciel lyd. Pladen blev udgivet 23. september 1997. P\xc3\xa5 grund af denne \xc3\xa6ndring i lyden, fik pladen en blandet modtagelse af bandets fans. Pladen fik heller ikke nogen kommerciel succes. Umiddelbart efter tog bandet p\xc3\xa5 turn\xc3\xa9. Lidt over et \xc3\xa5r efter, den 27. oktober, udgav de dokumentaren 5 Years in a Lifetime, der handlede om, hvad de havde lavet de sidste fem \xc3\xa5r, samt livealbumet Once in a Lifetime. P\xc3\xa5 grund af blandt andet presset fra pladeselskabet var bandet utilfreds med deres situation. Specielt Mike Portnoy, der flere gange overvejede at forlade bandet. Dette f\xc3\xb8rte til, at bandet fyrede Derek Sherinian og hyrede Jordan Rudess, som Petrucci og Pornoy havde lavet et sideprojekt med. Derefter stillede de et ultimatum overfor pladeselskabet. Enten skulle bandet have den fulde kreative kontrol, ellers ville de g\xc3\xa5 i opl\xc3\xb8sning. Dette gik pladeselskabet med til.\n_START_SECTION_\n1999-2001: "Metropolis Pt. 2: Scenes from a Memory"\n_START_PARAGRAPH_\nBandet gik i gang med indspilningen af den nye plade Metropolis Pt. 2: Scenes from a Memory, der var et konceptalbum. Konceptet var en opf\xc3\xb8lger til sangen "Metropolis P. 1: The Miracle and the Sleeper" fra pladen Images and Words. Flere af b\xc3\xa5de de musikalske elementer fra "Metropolis Pt. 1" og "Metropolis Pt. 2" fra demoen til Falling into Infinity blev genbrugt. Musikken p\xc3\xa5 pladen var mere progressiv end nogle af deres tidligere plader. Pladen blev udgivet 26. oktober 1999 og den blev vel modtaget af b\xc3\xa5de kritikere og fans, og ses som et af Dream Theaters st\xc3\xb8rste v\xc3\xa6rker. Efter udgivelsen tog bandet p\xc3\xa5 deres hidtil st\xc3\xb8rste turn\xc3\xa9. Under hele turn\xc3\xa9en spillede de pladen i dens helhed. De optog den sidste koncert i New York d. 20 august 2000. Denne optagelse blev udgivet som Metropolis 2000: Scenes from New York d. 21. april 2001 efter l\xc3\xa6ngere tids forsinkelse. En albumversion af optagelsen blev udgivet 11. september 2001 under navnet Live Scenes from New York. Den f\xc3\xb8rste version valgte de dog at tr\xc3\xa6kke tilbage, da der p\xc3\xa5 forsiden af coveret var et billede af et br\xc3\xa6ndende \xc3\xa6ble, hvor man i flammerne kunne se New Yorks skyline, og deri blandt ogs\xc3\xa5 World Trade Center. Da udgivelsesdatoen faldt sammen med terrorangrebet 11. september mente de, at det var upassende. De genudgav live-optagelsen med et anden artwork, som forestillede band-medlemmerne.\n_START_SECTION_\n2003-2004: "Train of Thought"\n_START_PARAGRAPH_\nI 2003 begyndte Dream Theater p\xc3\xa5 indspilningen af den n\xc3\xa6ste plade, der kom til at hedde Train of Thought. Denne plade fokuserede mest p\xc3\xa5 metalsiden af bandets lyd, og er til dato bandets tungeste album. Det var ogs\xc3\xa5 det f\xc3\xb8rste album siden Awake, der ikke blev indspillet i BearTrack Studios. Pladen blev udgivet 11. november 2003, hvorefter bandet tog p\xc3\xa5 turn\xc3\xa9. Under turn\xc3\xa9en spillede bandet for f\xc3\xb8rste gang i deres karriere en koncert p\xc3\xa5 Budokan i Tokyo, hvor mange store bands og kunstnere har spillet. Denne koncert foregik den 26. april 2004. Den blev optaget og udgivet p\xc3\xa5 DVD og CD den 6. oktober 2004 under titlen Live at Budokan.\n_START_SECTION_\n2005-2006: "Octavarium"\n_START_PARAGRAPH_\nDream Theater begyndte indspilningen af deres ottende album Octavarium i Hit factory studio i New York. Dette studie lukkede umiddelbart efter Dream Theaters indspilning, der var den sidste overhovedet i dette studie._NEWLINE_Octavarium blev udgivet d. 7. juni 2005. Albummet indeholdet 8 numre, deriblandt "The Root of All Evil", der er 6. og 7. trin i Mike Portnoys Tolvtrins saga (Twelve-step Suite)._NEWLINE_Efter udgivelsen sluttede bandet sig til Giantour. Den 2. august lavede Dream Theater en hyldest til Panteras guitarist ved at spille "Cementery Gates" som ekstranummer._NEWLINE_Senere begav bandet sig af sted p\xc3\xa5 deres 20-\xc3\xa5rs jubil\xc3\xa6ums-tour. Den 1. April 2006 optr\xc3\xa5dte bandet i Radio City Music Hall i New York City. Denne koncert blev optaget p\xc3\xa5 CD og DVD og udgjorde deres 20-\xc3\xa5rs jubil\xc3\xa6umsshow Score, der blev udgivet d. 29. August 2006 gennem Rhino Records. Bandet blev i Score akkompagneret af et symfoniorkester, til lejligheden d\xc3\xb8bt "the Octavarium Orchestra".\n_START_SECTION_\n2006-2008: "Systematic Chaos"\n_START_PARAGRAPH_\nI 2006 begyndte Dream Theater at indspille deres niende studiealbum, Systematic Chaos i Avatar Studios. Albummet endte med otte sange, blandt andet "Repentance" (ottende og niende trin i Twelve-step Suite). To af sangene, "In the Presence of Enemies, Part 1" og "Part 2", er teknisk set kun \xc3\xa9n. Dream Theater valgte at opdele den p\xc3\xa5 grund af at den b\xc3\xa5de er en god \xc3\xa5bning og slutning p\xc3\xa5 albummet, og at de ikke vil afslutte albummet med en lang sang (siden den er ca. 25 min. lang). Sangen er dog blevet spillet som \xc3\xa9n under live-koncerter._NEWLINE_Systematic Chaos blev udgivet i juni 2007. Der blev udgivet to udgaver af albummet: en standard-udgave, og en special-udgave som, udover standard-albummet, indeholder en 90 min. lang dokumentar om indspilningen af albummet (Chaos In Progress \xe2\x80\x94 The Making of Systematic Chaos)._NEWLINE_Samme \xc3\xa5r startede turn\xc3\xa9en Chaos In Motion, hvor Dream Theater ogs\xc3\xa5 spillede p\xc3\xa5 forskellige festivaler som bl.a. Download Festival. Da turn\xc3\xa9en var sluttede i 2008, startede Mike Portnoy en ny turn\xc3\xa9, Progressive Nation 2008, hvor Dream Theater bes\xc3\xb8gte byer og stater som de ikke have bes\xc3\xb8gt eller spillet i f\xc3\xb8r._NEWLINE_I september 2008, udgav Dream Theater en DVD, Chaos In Motion 2007-2008. To udgaver blev udgivet: en standard-DVD (indeholdte to DVD\'er); og en DVD/CD-special udgave (indeholdte to DVD\'er og tre CD\'er). Chaos In Motion 2007-2008 var en opsamling af sange fra Chaos In Motion- torn\xc3\xa9en.\n_START_SECTION_\n2009-2010: "Black Clouds & Silver Linings" og Mike Portnoys farvel\n_START_PARAGRAPH_\nDream Theater udgav i 2009 deres 10. album Black Clouds & Silver Linings._NEWLINE_James LaBrie gav i sommeren 2010, et interview, hvor han afsl\xc3\xb8rede at bandet planlagde at g\xc3\xa5 i studiet i starten af januar 2011. Bandet havde planlagt en mindre pause frem til januar, fordi sangeren, James LaBrie, var i gang med et solo-album, og ogs\xc3\xa5 trommeslager Mike Portnoy var i gang med nogle sideprojekter (her i blandt Avenged Sevenfold, hvor han var "vikar", efter deres oprindelige trommeslager James "The Rev" Sullivan d\xc3\xb8de af en overdosis i december 2009). Men i september 2010 afsl\xc3\xb8rede Mike Portnoy p\xc3\xa5 sin hjemmeside, at han efter 25 \xc3\xa5r i Dream Theater valgte at forlade bandet for at f\xc3\xa5 mere tid til sine sideprojekter.\n_START_SECTION_\n2011-nu: "A Dramatic Turn of Events" og "Dream Theater"\n_START_PARAGRAPH_\nFredag den 29. april 2011, afsl\xc3\xb8rede Dream Theater via Youtube at Mike Mangini var blevet valgt som deres nye trommeslager. Sammen med Mangini udgav Dream Theater deres 11. album A Dramatic Turn of Events._NEWLINE_Den 23. september 2013 udgav bandet deres 12. album ved navn Dream Theater.'